Dostál, Ondrej, poslanec NR SR (2018-06-19):
Vážený pán minister, kolegyne, kolegovia, v prvom čítaní som o návrhu zákona o dani z poistenia povedal, že navrhovaná daň je vecne neodôvodnená, ekonomicky nepotrebná a z morálneho hľadiska úplne absurdná. Nemusím to tu veľmi opakovať, lebo vo vystúpení pani poslankyne Kiššovej aj vo faktických reakciách, vo faktických poznámkach kolegov z opozície to zaznelo a bolo to vysvetlené, takže by som sa iba opakoval. Pripomeniem len to, že ministerstvo financií v 2016. roku zaviedlo odvod z poistného a už vtedy bolo jasné, že to nie je odvod na spôsob odvodu z povinného zmluvného poistenia zodpovednosti za škodu spôsobenú prevádzkou motorového vozidla, ktoré má svoje účelové použitie, ktoré súvisí s tým, čoho sa to poistenie týka. V tomto prípade je to naozaj iba nástroj na vyťahovanie peňazí z vreciek daňových poplatníkov, občanov a firiem, čiže primeranejšie by bolo už vtedy ten odvod nazývať daň a viacerí na to upozorňovali, že v podstate je to, je to daň, nie, nie, nie odvod. Tak to, čo sa robí teraz, je v podstate iba zosúladenie reality s tým, ako to bolo od začiatku myslené, aj keď to bolo kamuflované tým, že je to odvod. V rámci medzirezortného pripomienkového konania sme spolu s ďalšími ľuďmi z Občianskej konzervatívnej strany, inštitútu INES, z Konzervatívneho inštitútu Milana Rastislava Štefánika a Slovenskej spoločnosti aktuárov dali hromadnú pripomienku, kde sme navrhovali viaceré zmeny, teda v prvom rade nezavádzať túto daň a zrušiť odvod z poistného. V tejto fáze už to zrejme nie je veľmi reálne, ale napriek tomu by som rád predniesol pozmeňujúci návrh, ktorý vychádza z tejto hromadnej pripomienky OKS, INES, Konzervatívneho inštitútu a Slovenskej spoločnosti aktuárov. Návrh má štyri body. V prvom bode ide o to, aby novou daňou boli zaťažené iba nové zmluvy, teda aby, aby sa daň platila iba z poistných zmlúv, ktoré budú uzavreté po nadobudnutí účinnosti toho zákona. Druhý návrh sa týka toho, že návrh zákona; teda ten prvý návrh je zdôvodnený tým, že teda bude jasné, ak sa premietne tá nová daň do výšky poistného, tak aby sa mohol každý slobodne rozhodnúť, či chce túto zmluvu uzavrieť aj s touto výškou a teda aj s vedomím si toho, že sa z nej platí daň. Druhý bod, návrh zákona predpokladá, že platiteľ dane z poistenia sa bude povinný rozhodnúť pre vznik daňovej povinnosti podľa jedného z troch spôsobov upravených v § 5 ods. 1, teda buď dňom prijatia platby poistného, dňom zaúčtovania predpisu pohľadávky z poistného, alebo dňom splatnosti poistného, a zvolený spôsob uplatňovať najmenej osem po sebe nasledujúcich kalendárnych mesiacov. My navrhujeme, aby platitelia poistného mali väčšiu flexibilitu v určovaní spôsobu vzniku daňovej povinnosti a mohli zmeniť tento spôsob nie po dvoch rokoch, ale už po jednom roku. Tretí návrh sa týka zníženia sadzby dane z poistného z 8 % na 2 percentá. A štvrtý návrh sa týka toho, že podľa návrhu zákona má byť zdaňovacím obdobím štvrťrok, my navrhujeme, aby zdaňovacím obdobím bol celý kalendárny rok, čím chceme dosiahnuť zníženie administratívnej záťaže platiteľov dane z poistenia. A teraz by som prečítal ten návrh. Pozmeňujúci a doplňujúci návrh poslanca Ondreja Dostála k návrhu zákona o dani z poistenia a o zmene a doplnení niektorých zákonov (tlač 945). 1. V čl. I § 3 sa dopĺňa odsekom 4, ktorý znie: „(4) Predmetom dane nie je poistné zo zmlúv uzavretých do 31. decembra 2018.“ 2. V čl. I sa v § 5 ods. 2 slovo „osem“ nahrádza slovom „štyri“. 3. V čl. I § 8 písm. a) sa číslo „8“ nahrádza číslom „2“. 4. V čl. I § 10 ods... sa slovo „štvrťrok“ nahrádza slovom „rok“. To je všetko, ďakujem za pozornosť, chýba nám tam odsek. A žiadam teda hlasovať spoločne o všetkých.